Tanah runtuh di Kampung Tabuan Tengah
KUCHING: Kekerapan hujan lebat dan struktur tanah mendap antara punca berlaku kejadian tanah runtuh di Kampung Tabuan Tengah di sini, baru-baru ini. Ahli Dewan Undangan Negeri (ADUN) Demak Laut, Dr Hazland Abang Hipni berkata, keadaan ini telah menyebabkan struktur tanah menjadi mendap lalu menyebabkan tanah runtuh di kawasan itu. “Syukur Alhamdulillah dalam kejadian malang itu, tiada kemalangan jiwa atau kecederaan yang berlaku. “Jabatan Bomba dan Penyelamat Malaysia (JPBM), Angkatan Pertahanan Awam Malaysia (APM), Jabatan Kerja Raya (JKR), Pejabat Daerah Kuching dan Jawatankuasa Kemajuan dan Keselamatan Kampung (JKKK) Kampung Tabuan Tengah telah turut serta dalam membantu dan mengambil tindakan pantas dengan memasang plastik Geotextile di seluruh kawasan bukit,” katanya ketika demikian selepas melawat kawasan tanah runtuh di Kampung Tabuan Tengah baru-baru ini. Beliau mengulas lanjut, pembinaan tembok konkrit sedang dirancang untuk dibina di kawasan tanah bukit itu bagi mengelakkan kejadian tanah runtuh berulang kembali. “Sebuah tembok konkrit akan dibina di kawasan itu bagi mempertahankan tanah bukit dari terus terhakis akibat air hujan yang mengalir berterusan. “Untuk masa terdekat ini, kawasan tersebut akan ditutup dengan plastik Geotextile bagi menahan dan menghalang tanah daripada terus terhakis,” jelasnya. Oleh Jeakqleyn Yacho 
See author's posts
